जम्मू कश्मीर में सामने आए Coronavirus संक्रमण के 60 नए मामले, दो और मरीजों की मौत
जम्मू कश्मीर में बृहस्पतिवार को कोरोना वायरस संक्रमण से दो और मरीजों की मौत हो गई। इसके साथ ही इस केंद्रशासित क्षेत्र में कोविड-19 से मरने वालों की कुल संख्या 1943 हो गई।
श्रीनगर: जम्मू कश्मीर में बृहस्पतिवार को कोरोना वायरस संक्रमण से दो और मरीजों की मौत हो गई। इसके साथ ही इस केंद्रशासित क्षेत्र में कोविड-19 से मरने वालों की कुल संख्या 1943 हो गई। अधिकारियों ने यह जानकारी दी। उन्होंने बताया कि पिछले 24 घंटे में कोविड-19 के केंद्रशासित क्षेत्र में 60 नए मामले सामने आए, जिसके बाद यहां संक्रमितों की कुल संख्या बढ़कर 1,24,719 हो गई। उन्होंने बताया कि संक्रमण के नए मामलों में से 18 जम्मू संभाग के और 42 कश्मीर संभाग के हैं। संघ शासित क्षेत्र में फिलहाल 652 मरीज उपचाराधीन हैं और अब तक 1,22,124 मरीज ठीक हो चुके हैं।वहीं केंद्रीय स्वास्थ्य मंत्रालय ने बताया कि भारत में कोरोना वायरस का पता लगाने के वास्ते लिए गए नमूनों के संक्रमित आने की दर घटकर 5.42 प्रतिशत पर आ गई है जबकि नमूनो के संक्रमित आने की साप्ताहिक दर (पिछले हफ्ते) 1.82 फीसदी दर्ज की गई है। केंद्रीय स्वास्थ्य सचिव राजेश भूषण ने प्रेस वार्ता में बताया कि आठ राज्यों एवं केंद्र शासित प्रदेशों में नमूनों के संक्रमित आने की साप्ताहिक दर 1.82 प्रतिशत के राष्ट्रीय औसत से ज्यादा है।इनमें केरल (11.20 प्रतिशत), छत्तीसगढ़ (6.20 फीसदी), महाराष्ट्र (4.70 प्रतिशत), गोवा (4.40 फीसदी), नागालैंड (3.60 प्रतिशत), लद्दाख (2.90 फीसदी), पुडुचेरी (2.60 प्रतिशत) और चंडीगढ़ (2.10 फीसदी) शामिल हैं। भारतीय चिकित्सा अनुसंधान परिषद (आईसीएमआर) के मुताबिक, तीन फरवरी तक 19,92,16,019 नमूनों की जांच की गई है। बुधवार को 7,42,841 नमूनों का परीक्षण किया गया है। प्रति 10 लाख की आबादी पर 1,44,359 नमूनों की जांच की गई है। भूषण ने कहा, "अगर हम की गई जांच के आधार पर कोविड-19 के लिए नमूने के संक्रमित आने की दर को देखें तो यह चार अगस्त को 8.89 प्रतिशत थी जो चार फरवरी को 5.42 फीसदी हो गई। " उन्होंने कहा कि दो राज्यों--केरल और महाराष्ट्र में देश में संक्रमण का इलाज करा रहे मरीजों का 70 फीसदी मरीज हैं। केरल में 69,365 और महाराष्ट्र में 38,762 मरीज संक्रमण का उपचार करा रहे हैं। भूषण ने कहा कि 47 जिलों में बीते तीन हफ्तों से कोविड-19 का कोई नया मामला नहीं आया है जबकि 251 जिलों में इस अवधि में किसी की मौत नहीं हुई है।